b'\n_START_ARTICLE_\nDavaro\n_START_SECTION_\nGeografija\n_START_PARAGRAPH_\nDavaro regionas yra tarp Ava\xc5\xa1o ir \xc5\xa0ebel\xc4\x97s upi\xc5\xb3. Pirmoji j\xc4\xaf skiria nuo \xc5\xa0evos \xc5\xa1iaur\xc4\x97je, o antroji - nuo Bal\xc4\x97s regiono pietuose. Vakaruose e\xc5\xbeer\xc5\xb3 juosta atskiria Davaro nuo Gib\xc4\x97s regiono, o regiono rytuose yra istorinis Adalio regionas._NEWLINE_Regionas kalnuotas. Per vis\xc4\x85 eina Gugu kalnai. Gausu upi\xc5\xb3, kurios suteka \xc4\xaf \xc5\xa0ebel\xc4\x99 ir Ava\xc5\xa1\xc4\x85.\n_START_SECTION_\nFategaras ir Davaro\n_START_PARAGRAPH_\nAnks\xc4\x8diausios \xc5\xbeinios i\xc5\xa1 Davaro regiono yra i\xc5\xa1 XIII a., kuomet \xc5\xbeinoma, jog \xc4\x8dia buvo kasama gele\xc5\xbeis, kurios gabal\xc4\x97liai, vadinami hakuna buvo naudojami kaip pinigai. Tikriausiai tuo metu \xc4\xaf region\xc4\x85 prasiskverb\xc4\x97 Islamas. Senieji regiono gyventojai grei\xc4\x8diausiai buvo sidamo kilm\xc4\x97s. _NEWLINE_Apie XIV a. jau egzistavo musulmoni\xc5\xa1kos valstyb\xc4\x97s Fategaras ir Davaro. Ma\xc5\xbedaug tada jos \xc4\xafsitrauk\xc4\x97 \xc4\xaf ilgai trukus\xc4\xaf kar\xc4\x85 tarp krik\xc5\xa1\xc4\x8dioni\xc5\xa1kos Etiopijos ir musulmoni\xc5\xa1ko Adalio (Ifato), tapdamos svarbia buferine zona. 1328 m. Etiopijos imperatorius u\xc5\xbe\xc4\x97m\xc4\x97 valstybes ir prijung\xc4\x97 jas prie Imperijos. Jos buvo valdomos vietinink\xc5\xb3, tituluojam\xc5\xb3 azmachais. Apie du \xc5\xa1imtus met\xc5\xb3 Etiopijos centrin\xc4\x97 vald\xc5\xbeia siek\xc4\x97 \xc4\xafdiegti regione krik\xc5\xa1\xc4\x8dionyb\xc4\x99, atsirado daug prozelit\xc5\xb3._NEWLINE_XVI a. pr. v\xc4\x97l atsigavus Adalio sultonatui, jo imamas Ahm\xc3\xa4d Ibrahim al-Ghazi siek\xc4\x97 \xc5\xa1i\xc5\xb3 teritorij\xc5\xb3 prijungimo. Jam pavyko u\xc5\xbekariauti Davar\xc4\x85 ir Fategar\xc4\x85. Buvo deginamos krik\xc5\xa1\xc4\x8dioni\xc5\xb3 ba\xc5\xbeny\xc4\x8dios. Galiausiai \xc5\xa1alis ry\xc5\xbeosi priimti islam\xc4\x85, kuris buvo parankesnis.'